DA Den Europæiske Unions Tidende C 220/1

VEDTÆGTER FOR CESSDA ERIC

(2017/C 220/01)

PRÆAMBEL

Kongeriget Belgien,

Den Tjekkiske Republik,

Kongeriget Danmark,

Forbundsrepublikken Tyskland,

Den Hellenske Republik,

Den Franske Republik,

Ungarn,

Kongeriget Nederlandene,

Republikken Østrig,

Republikken Slovenien,

Den Slovakiske Republik,

Kongeriget Sverige,

Det Forenede Kongerige Storbritannien og Nordirland,

Kongeriget Norge,

i det følgende benævnt »medlemmerne«, og:

Det Schweiziske Forbund,

i det følgende benævnt »observatøren«,

DER TAGER I BETRAGTNING, at medlemmerne er overbevist om, at levering af adgang til samfundsvidenskabelige data og metadata er afgørende for vores forståelse af de vigtigste udfordringer, som samfundet står over for i dag, igangværende samfundsmæssige processer, de dermed forbundne problemer og de løsninger, der er til rådighed,

DER TAGER I BETRAGTNING, at Det Europæiske Konsortium af Samfundsvidenskabelige Dataarkiver (CESSDA) vil bygge videre på eksisterende nationale tjenester i medlemslandene og styrke og udvide det paneuropæiske samarbejde gennem et tæt samarbejde på området for forskning og udvikling inden for samfundsvidenskabelige dataarkiver af både videnskabelige og økonomiske årsager,

DER TAGER HENSYN TIL, at medlemmerne forsøger at øge den videnskabelige ekspertise og effektivitet inden for den europæiske forskning i samfundsvidenskab samt at udbrede nem adgang til data og metadata uden grænser,

DER MINDER OM, at CESSDA blev anerkendt af Det Europæiske Strategiske Forum for Forskningsinfrastruktur (ESFRI) og blev medtaget i køreplanen for ESFRI (2006),

DER TAGER I BETRAGTNING, at Tyskland forsøger at bidrage yderligere ved at finansiere særlige CESSDA opgaver, der skal udføres af den tyske tjenesteudbyder,

DER HAR ANMODET Europa-Kommissionen om at oprette CESSDA-infrastrukturen som et europæisk konsortium for en forskningsinfrastruktur (CESSDA ERIC) i henhold til Rådets forordning (EF) nr. 723/2009 af 25. juni 2009,

ER BLEVET ENIGE OM FØLGENDE:

KAPITEL 1

GENERELLE BESTEMMELSER

Artikel 1

Navn, hjemsted og arbejdssprog

1. Det Europæiske Konsortium af Samfundsvidenskabelige Dataarkiver (CESSDA) har retlig form af et europæisk konsortium for en forskningsinfrastruktur (ERIC) oprettet i henhold til forordning (EF) nr. 723/2009 og benævnes CESSDA ERIC.

2. Det vedtægtsmæssige hjemsted for CESSDA ERIC er Bergen, Norge.

3. CESSDA ERIC's arbejdssprog er engelsk.

Artikel 2

Opgave og aktiviteter

1. CESSDA ERIC er knudepunkt for en distribueret forskningsinfrastruktur, der sammenkæder medlemmernes, observatørernes og andre partneres samfundsvidenskabelige dataarkiver. CESSDA ERIC fører ikke sine egne dataarkiver.

2. CESSDA ERIC har til opgave at levere en distribueret og bæredygtig forskningsinfrastruktur, der gør det muligt for forskerne at foretage forskning af høj kvalitet inden for samfundsvidenskab, som bidrager til opnåelsen af effektive løsninger på de store udfordringer, samfundet står over for i dag, og at fremme undervisning og læring inden for samfundsvidenskab.

3. CESSDA ERIC drives uden gevinst for øje. CESSDA ERIC kan dog udøve begrænsede økonomiske aktiviteter, forudsat at disse er nært knyttet til dets hovedopgaver og ikke bringer opfyldelsen af disse opgaver i fare.

4. CESSDA ERIC udfører sin opgave ved at bidrage til udvikling og samordning af standarder, protokoller og bedste faglige praksis, herunder uddannelse i bedste praksis vedrørende datadistribution og dataforvaltning. CESSDA ERIC medtager også nye datakilder i infrastrukturen, når det er relevant.

5. CESSDA ERIC fremmer en bredere deltagelse i forskningsinfrastrukturen. For at lette adgangen for lande, der søger støtte til den videre udvikling af deres samfundsvidenskabelige dataarkiver, iværksætter CESSDA ERIC uddannelsesaktiviteter og udveksling mellem etablerede og potentielle tjenesteudbydere.

KAPITEL 2

MEDLEMSKAB

Artikel 3

Medlemskab

1. Følgende enheder kan blive medlemmer, eller de kan deltage som observatører uden stemmeret:

a) EU's medlemsstater

b) associerede lande

c) andre tredjelande end associerede lande

d) mellemstatslige organisationer.

Bilag 1 til disse vedtægter indeholder en liste over medlemmer, observatører og tjenesteudbydere på tidspunktet for CESSDA ERIC's stiftelse. Dette bilag ajourføres af direktøren i overensstemmelse med ændringerne i deltagelsen i CESSDA ERIC.

2. Optagelse af nye medlemmer og observatører samt opsigelse af medlemskab og ophævelse af observatørstatus finder sted i overensstemmelse med artikel 5 og 6.

3. CESSDA ERIC har mindst én EU-medlemsstat og to andre lande, der enten er EU-medlemsstater eller associerede lande, som medlemmer.

4. Medlemmernes rettigheder omfatter følgende rettigheder:

a) at anvende varemærket CESSDA ERIC bestående af enhver lyd- eller billedrepræsentation af »CESSDA« eller »CESSDA ERIC«, som knytter brugen af ordene, en rapport, et produkt eller en tjenesteydelse til CESSDA ERIC

b) at udpege en eller flere repræsentanter

c) at deltage i og afgive stemme på generalforsamlingens møder

d) at give tjenesteudbydere som defineret i artikel 11, stk. 2, ret til: i) at deltage i CESSDA ERIC's uddannelse og dertil knyttede aktiviteter ii) at anvende CESSDA ERIC's software, middleware og værktøjer, som udvikles på kontrakt med CESSDA ERIC iii) at anvende European Language Social Science Thesaurus (ELSST)

e) at deltage i tjenesteudbydernes forum som omhandlet i artikel 11.

5. Medlemmerne har følgende forpligtelser:

a) at bidrage til CESSDA ERIC's budget i overensstemmelse med den finansieringsformel, som generalforsamlingen har fastsat

b) at udpege en tjenesteudbyder, som vil levere CESSDA ERIC's tjenesteydelser i deres eget land og i hele Europa

c) at yde national finansiering for at gøre det muligt for den udpegede tjenesteudbyder at opfylde de krav, der er fastsat i bilag 2

d) at fremme vedtagelsen af standarder i de nationale samfundsvidenskabelige dataarkiver

e) at sørge for den tekniske infrastruktur, som muliggør adgangen til data og tjenester

f) at fremme tjenesteydelsernes udbredelse blandt forskere i medlemslandene og indsamle feedback og krav fra brugerne

g) at støtte og om nødvendigt indlede integrationen af de nationale samfundsvidenskabelige dataarkiver, herunder integrationen mellem de nationale arkiver og arkiverne i de andre medlems- eller observatørlande.

Artikel 4

Observatører

1. En observatør er et land eller en mellemstatslig organisation, som enten forbereder sig på at blive medlem, eller som af indenlandske årsager ikke kan blive medlem, men ønsker at yde et bidrag og deltage i aktiviteterne i CESSDA ERIC.

2. Observatørernes rettigheder omfatter følgende rettigheder:

a) at anvende varemærket CESSDA ERIC med ordet »observatør«

b) at udpege en eller flere repræsentanter

c) at deltage i generalforsamlingens møder uden stemmeret

d) at have adgang til direkte støtte fra CESSDA ERIC ved udviklingen af deres systemer, processer og tjenester

e) at give deres tjenesteudbydere ret til: i) at deltage i CESSDA ERIC's uddannelse og dertil knyttede aktiviteter ii) at anvende CESSDA ERIC's software, middleware og værktøjer, som udvikles på kontrakt med CESSDA ERIC iii) at anvende European Language Social Science Thesaurus (ELSST)

f) at deltage i tjenesteudbydernes forum som omhandlet i artikel 12.

3. Observatørerne har følgende forpligtelser:

a) at yde et bidrag til budgettet som besluttet af generalforsamlingen og som aftalt som led i ansøgningsprocessen

b) at udføre de aktiviteter, der er aftalt i forbindelse med deres optagelse som observatør

c) at udpege en tjenesteudbyder, som vil levere CESSDA ERIC's tjenesteydelser i deres eget land og i hele Europa, såfremt disse tjenesteydelser er blevet aftalt for den pågældende observatør

d) at yde national finansiering for at gøre det muligt for den eventuelle udpegede tjenesteudbyder at opfylde de krav, der er fastsat i bilag 2.

Artikel 5

Optagelse

1. Efter disse vedtægters ikrafttrædelse kan enhver enhed, der er omhandlet i artikel 3, stk. 1, optages som medlem eller observatør. Optagelsen godkendes af et flertal på to tredjedele af de afgivne stemmer på generalforsamlingen. En betingelse for optagelsen er, at enheden kan bidrage positivt til CESSDA ERIC's opgaver og aktiviteter som omhandlet i artikel 2 og kan forventes at opfylde de forpligtelser, der er fastlagt i artikel 3, stk. 5, og artikel 4, stk. 3. En ansøgning om medlemskab eller om at blive observatør stiles til direktøren, som rådgiver generalforsamlingen om, hvorvidt ansøgningen bør imødekommes eller ej.

2. Efter anmodning fra direktøren udvælger og foreslår det medlem eller den observatør, der skal optages, en tjenesteudbyder, der er ansvarlig for udførelsen af tjenesteudbyderopgaverne.

3. Direktøren rådfører sig med det videnskabelige rådgivende organ og tjenesteudbydernes forum, inden den foreslåede tjenesteudbyder godkendes eller afvises.

Artikel 6

Udtrædelse eller opsigelse af medlemskab eller observatørstatus

1. Medlemmer og observatører kan med mindst seks måneders varsel udtræde af medlemskab eller observatørstatus. Meddelelsen herom sker skriftligt og stiles til direktøren. Medlemmer og observatører kan ikke udtræde inden for de første fire år, efter at de er blevet medlemmer eller observatører, medmindre generalforsamlingen af ekstraordinære grunde accepterer en kortere periode.

2. Eventuelle udestående bidrag skal være betalt, og andre forpligtelser skal være opfyldt, inden udtrædelsen af medlemskab eller observatørstatus kan træde i kraft. Alle aktiver, der tilhører tjenesteudbyderen og finansieres af CESSDA ERIC, returneres så vidt muligt til CESSDA ERIC.

3. Generalforsamlingen kan med et flertal på to tredjedele af de afgivne stemmer beslutte at opsige et medlems medlemskab eller observatørstatus, hvis medlemmet eller observatøren ikke overholder vedtægterne eller de gældende lovbestemmelser eller ikke er i stand til at opfylde forpligtelserne for medlemskab eller observatørstatus.

4. Et medlem har ikke stemmeret i spørgsmål vedrørende sin egen udtrædelse eller eventuelle opsigelse af medlemskab.

KAPITEL 3

FORVALTNING

Artikel 7

Forvaltning

1. CESSDA ERIC's forvaltningsstruktur omfatter følgende organer:

a) generalforsamlingen

b) direktøren

c) tjenesteudbyderne og tjenesteudbydernes forum, som har en rådgivende rolle

d) det videnskabelige rådgivende organ

e) andre rådgivende udvalg, der nedsættes af generalforsamlingen for at lette opfyldelsen af CESSDA ERIC's mål.

Artikel 8

Generalforsamlingen

1. Generalforsamlingen består af delegerede for medlemmer og observatører.

2. Generalforsamlingen er CESSDA ERIC's øverste myndighed. Generalforsamlingen varetager følgende funktioner:

a) træffer beslutning om budgettet og finansieringsformlen og godkender årsregnskabet og årsberetningen. Enhver ændring i finansieringsformlen kræver et flertal på to tredjedele af de afgivne stemmer. Enhver forhøjelse af budgettet, som fører til et højere årligt gebyr, vedtages med et flertal på to tredjedele af de afgivne stemmer

b) bestemmer CESSDA ERIC's politik for videnskabelige, tekniske og administrative anliggender og fastlægger og fører en politik for intellektuelle ejendomsrettigheder med et flertal på to tredjedele af de afgivne stemmer

c) vedtager strategiske planer og arbejdsplaner med et flertal på to tredjedele af de afgivne stemmer

d) fører tilsyn med forvaltningen af CESSDA ERIC

e) vælger formanden og næstformanden for generalforsamlingen

f) udpeger og afskediger direktøren for CESSDA ERIC

g) udpeger, erstatter og afsætter medlemmer af det videnskabelige rådgivende organ

h) godkender tjenesteudbydere, der foreslås af et medlem eller en observatør, og godkender udskiftningen af tjenesteudbydere. Godkendelsen kan trækkes tilbage, hvis tjenesteudbyderen ikke opfylder sine forpligtelser

i) udpeger, erstatter og afsætter alle medlemmer af udvalg, som generalforsamlingen har nedsat

j) godkender revisionsrapporter for CESSDA ERIC

k) modtager og gennemgår de årlige rapporter fra det videnskabelige rådgivende organ

l) vedtager de operationelle regler og standarder for tjenesteudbydernes CESSDA ERIC-relaterede aktiviteter i samråd med tjenesteudbydernes forum

m) godkender optagelsen af nye medlemmer og observatører samt udtrædelsen eller opsigelsen af medlemmer eller observatører i henhold til artikel 5 og 6.

3. Hvert medlem er repræsenteret på generalforsamlingen med op til to delegerede. Hvert medlem har én stemme på generalforsamlingen. Beslutninger træffes med simpelt flertal af de afgivne stemmer, medmindre andet er fastsat i disse vedtægter. EU's medlemsstater og de associerede lande har tilsammen flertallet af stemmerettighederne på generalforsamlingen. Formanden har ikke stemmeret, undtagen i tilfælde af stemmelighed, hvor formanden har den afgørende stemme.

4. Der kræves et beslutningsdygtigt flertal på halvdelen af medlemmerne, for at generalforsamlingens møde er gyldigt. Hvis der ikke er et beslutningsdygtigt flertal, gentages mødet inden for tre uger efter en ny indkaldelse med samme dagsorden. På det nye møde er der et beslutningsdygtigt flertal, hvis mindst en fjerdedel af medlemmerne er til stede. Hvis der ikke er et beslutningsdygtigt flertal på det nye møde, har generalforsamlingens formand ret til at træffe afgørelser, der ikke kan udsættes, indtil generalforsamlingen igen kan træde sammen med et beslutningsdygtigt flertal. Sådanne afgørelser forelægges generalforsamlingen ved først givne lejlighed.

5. Hvis vedtægterne kræver vedtagelse med to tredjedeles flertal, er et beslutningsdygtigt flertal på tre fjerdedele af medlemmerne nødvendigt for en gyldig afgørelse.

6. Medlemmerne kan kun stemme på generalforsamlingen, hvis de er fysisk til stede. Hvis et medlem ikke kan være fysisk til stede, kan generalforsamlingen dog acceptere en elektronisk tilstedeværelse. Stemmeretten kan ikke overdrages. Der afholdes hemmelig afstemning, hvis mindst en tredjedel af de tilstedeværende medlemmer anmoder om en sådan procedure.

7. Formanden kan om nødvendigt bestemme, at en afgørelse træffes ved skriftlig procedure i perioden mellem møderne på generalforsamlingen.

8. Observatører har ret til at deltage i generalforsamlingens møder, men har ikke stemmeret. Hver observatør kan sende op til to delegerede.

9. Generalforsamlingen vælger en formand og en næstformand blandt medlemsdelegationerne for en periode på to år. Når formanden er valgt, er han eller hun ikke længere en del af en medlemsdelegation. Det samme gælder, når næstformanden erstatter formanden. Medlemmer, der er berørt af disse udnævnelser, udpeger en anden delegeret til at repræsentere dem på generalforsamlingen.

10. Generalforsamlingen træder sammen mindst en gang om året. Generalforsamlingens møder indkaldes af formanden med mindst fire ugers varsel. Medlemmer og observatører har ret til at foreslå emner til dagsordenen ved at underrette formanden mindst to uger før mødet. Der indkaldes til ekstraordinær generalforsamling efter anmodning fra formanden eller direktøren, hvis det er påkrævet af hensyn til CESSDA ERIC's interesser, eller efter anmodning fra mindst halvdelen af medlemmerne.

Artikel 9

Direktøren

1. Direktøren er den øverste ansvarlige leder, den øverste videnskabelige leder og den juridiske repræsentant for CESSDA ERIC.

2. Direktøren udnævnes for en periode på fem år og kan genudnævnes. Direktøren aflægger rapport til generalforsamlingen.

3. Direktøren er ansvarlig for udarbejdelsen af det årlige budget, strategier og politikker, der skal vedtages af generalforsamlingen.

4. Direktøren er ansvarlig for at forberede generalforsamlingens møder og giver det videnskabelige rådgivende organ og tjenesteudbydernes forum den nødvendige administrative støtte.

5. Direktøren er ansvarlig for at gennemføre generalforsamlingens afgørelser og sikrer, at CESSDA ERIC overholder alle relevante lovgivningsmæssige krav.

6. Direktøren har beføjelse til at træffe alle beslutninger, der er nødvendige for driften af CESSDA ERIC.

7. Direktøren rådfører sig regelmæssigt med tjenesteudbydernes forum i spørgsmål af særlig interesse for tjenesteudbyderne ved at opfordre tjenesteudbydernes forum til at fremsætte bemærkninger til udkastet til budget, arbejdsprogrammer og strategier samt andre vigtige politiske spørgsmål, før de forelægges for generalforsamlingen.

8. Direktøren overvåger tjenesteudbydernes overholdelse af de operationelle regler og standarder for CESSDA ERIC-relaterede aktiviteter og aflægger årligt rapport til generalforsamlingen med anbefalinger til foranstaltninger, som skal afhjælpe eventuelle uregelmæssigheder.

Artikel 10

Det videnskabelige rådgivende organ

1. Generalforsamlingen udpeger et uafhængigt videnskabeligt rådgivende organ på mindst fire og højst syv fremtrædende, uafhængige og erfarne forskere fra lande i hele verden. Udpegelsen af det videnskabelige rådgivende organ sker på grundlag af henstillinger fra direktøren. Direktøren rådfører sig med det videnskabelige rådgivende organ og tjenesteudbydernes forum. Mandatperioden for medlemmerne af det videnskabelige rådgivende organ er tre år. Medlemmerne kan genudpeges én gang.

2. Direktøren rådfører sig med det videnskabelige rådgivende organ mindst én gang om året om den videnskabelige kvalitet af tjenesteydelser, videnskabelige politikker og procedurer samt fremtidige planer inden for disse områder.

3. Det videnskabelige rådgivende organ forelægger årligt en skriftlig rapport om sine aktiviteter for generalforsamlingen via direktøren. Rapporten indeholder en vurdering af de tjenester, som CESSDA ERIC tilbyder sine databrugere. Direktøren forelægger rapporten for generalforsamlingen sammen med direktørens bemærkninger og eventuelle henstillinger.

4. Det videnskabelige rådgivende organ kan anmode direktøren om at foreslå generalforsamlingen at supplere medlemmerne af organet for at sikre, at det er tilstrækkeligt repræsentativt på alle de områder, som CESSDA ERIC dækker.

Artikel 11

Tjenesteudbydere

1. Tjenesteudbyderne udgør det operationelle distribuerede net, som integreres af CESSDA ERIC.

2. Tjenesteudbyderne er institutioner, der er udpeget af medlemmerne og observatørerne i henhold til artikel 3, stk. 5, litra b), og artikel 4, stk. 3, litra c), til at udføre opgaver med relation til køb, kuratering og sikring af adgang til samfundsvidenskabelige data i deres land og i hele Europa.

3. Tjenesteudbyderne skal overholde de operationelle regler og standarder for CESSDA ERIC-relaterede aktiviteter som angivet i bilag 2.

4. Rettigheder og forpligtelser for CESSDA ERIC og tjenesteudbyderne i forbindelse med de opgaver, der er omhandlet i bilag 2, er underlagt serviceniveauaftaler mellem CESSDA ERIC og de pågældende tjenesteudbydere.

5. Tjenesteudbyderne deltager i forvaltningen af CESSDA ERIC med rådgivende funktion.

6. Tjenesteudbydernes evne til at opfylde deres forpligtelser i henhold til bilag 2 vurderes hvert andet eller tredje år alt efter generalforsamlingens beslutning. Direktøren beslutter i samråd med tjenesteudbydernes forum og det videnskabelige rådgivende organ, hvordan og af hvem vurderingerne skal foretages, og forelægger resultaterne af vurderingerne for generalforsamlingen med forslag til generalforsamlingens beslutninger i forbindelse med dem.

Artikel 12

Tjenesteudbydernes forum

1. Tjenesteudbydernes forum består af repræsentanter for tjenesteudbyderne og har en rådgivende funktion. Hvert medlem eller hver observatør kan have ét medlem i forummet. Tjenesteudbydernes forum fremmes og støttes af direktøren.

2. Direktøren rådfører sig med tjenesteudbydernes forum mindst én gang om året, for så vidt angår fremtidige planer og tekniske aspekter af CESSDA ERIC's aktiviteter, og viderebringer tjenesteudbydernes udtalelser til generalforsamlingen.

Artikel 13

Ændringer af vedtægterne

Generalforsamlingen kan med et flertal på to tredjedele af de afgivne stemmer beslutte at foreslå en ændring af vedtægterne. Forslaget forelægges for Europa-Kommissionen i henhold til artikel 11 i forordning (EF) nr. 723/2009.

KAPITEL 4

POLITIKKER

Artikel 14

Politik for dataadgang

1. CESSDA ERIC's politik for dataadgang skal være i overensstemmelse med OECD's henstillinger og retningslinjer om dataadgang (OECD's principper og retningslinjer for adgang til forskningsdata hidrørende fra offentlig finansiering, OECD 2007).

2. Offentligt finansierede data og metadata i tjenesteudbydernes besiddelse skal, medmindre andet er fastsat i artikel 14, stk. 6, være bredt tilgængelige, være gratis på adgangsstedet for offentlig forskning og uddannelse og stilles til rådighed inden for en rimelig frist.

3. Alle datasamlinger stilles til rådighed af tjenesteudbyderne, således at godkendte forskere har adgang til dem med henblik på offentlig forskning og uddannelse.

4. Tjenesteudbyderne sikrer de registreredes anonymitet i henhold til gældende international, europæisk og national lovgivning samt relevante etiske rammer.

5. Tjenesteudbyderne sørger for retfærdige, åbne og gennemsigtige procedurer for adgang til de data og metadata, som er i deres varetægt.

6. Princippet om åben adgang, der er fastlagt i artikel 14, stk. 2, og artikel 14, stk. 3, forpligter ikke en tjenesteudbyder til at udveksle data, metadata eller dataindsamlinger, hvis dette ville være i strid med national lovgivning, intellektuelle ejendomsrettigheder eller andre tvingende retlige grunde.

Artikel 15

Formidlingspolitik

1. CESSDA ERIC's formidlingspolitik gennemføres via kommunikationsstrategien.

2. Formidlingspolitikken omfatter resultaterne af alle aktiviteter, der finansieres af CESSDA ERIC, og den er frit tilgængelig, medmindre forhåndseksisterende intellektuelle ejendomsrettigheder gør dette umuligt.

3. Alle tekniske dokumenter, politikker, kerneprocedurer og overvågningsrapporter er offentligt tilgængelige på CESSDA ERIC's websted.

4. Tjenesteudbyderne offentliggør al dokumentation vedrørende opfyldelsen af forpligtelserne som tjenesteudbyder.

Artikel 16

Intellektuelle ejendomsrettigheder

1. Udtrykket »intellektuelle ejendomsrettigheder« i disse vedtægter forstås som defineret i artikel 2 i konventionen om oprettelse af Verdensorganisationen for Intellektuel Ejendomsret (WIPO), der blev undertegnet den 14. juli 1967.

2. Hvad angår spørgsmål om intellektuelle ejendomsrettigheder, er forholdet mellem medlemmer, observatører og tjenesteudbydere underlagt gældende nationale og relevante internationale regler og forskrifter.

3. Intellektuelle ejendomsrettigheder, som medlemmer eller tjenesteudbydere bidrager med til CESSDA ERIC, forbliver indehaveren af de intellektuelle ejendomsrettigheders ejendom.

4. Hvis de intellektuelle ejendomsrettigheder hidrører fra CESSDA ERIC-finansieret arbejde (direkte bidrag eller i naturalier), tilhører sådanne ejendomsrettigheder CESSDA ERIC. CESSDA ERIC kan helt eller delvist give afkald på sine rettigheder til fordel for medlemmet, observatøren eller tjenesteudbyderen, der har skabt de intellektuelle ejendomsrettigheder.

Artikel 17

Beskæftigelse

1. CESSDA ERIC skal overholde principperne om lige muligheder og beskæftigelse. Videnskabelige stillinger besættes efter at være blevet slået op internationalt.

2. Med forbehold af de nationale lovkrav er hvert medlem inden for sit eget område behjælpeligt med rejse og ophold for statsborgere fra medlemslande, som er involveret i CESSDA ERIC's opgaver, samt deres familiemedlemmer.

KAPITEL 5

FINANSIERING OG ANSVAR

Artikel 18

Bidrag

Generalforsamlingen fastsætter hvert medlems bidrag ud fra budgettet og, medmindre der er tale om særbidrag, i forhold til det enkelte medlems BNP. Bidragene overføres til CESSDA ERIC inden for den frist, der er fastsat af generalforsamlingen. Generalforsamlingen fastsætter bidragene for observatører.

Artikel 19

Budgetprincipper, regnskaber og revision

1. Regnskabsåret er kalenderåret.

2. Direktøren udarbejder og forelægger et udkast til det årlige budget og forretningsplanen, herunder de foreslåede bidrag fra medlemmer og observatører, for generalforsamlingen til godkendelse. Det årlige budget og de bidrag, der skal betales, godkendes af generalforsamlingen mindst seks måneder inden det næste regnskabsår. Det årlige budget skal være afbalanceret, således at de planlagte udgifter ikke overstiger de forventede indtægter.

3. CESSDA ERIC er underlagt bestemmelserne i værtslandets regnskabslovgivning for at sikre udarbejdelse, indgivelse, revision og offentliggørelse af regnskaber i overensstemmelse med de almindeligt anerkendte internationale regnskabsprincipper og principperne om gennemsigtighed.

4. CESSDA ERIC udarbejder en årlig aktivitetsrapport. Denne rapport skal navnlig indeholde de videnskabelige, operationelle og finansielle aspekter af CESSDA ERIC's aktiviteter. Rapporten godkendes af generalforsamlingen og fremsendes til Europa-Kommissionen og de relevante offentlige myndigheder senest seks måneder efter det pågældende regnskabsårs afslutning. Rapporten offentliggøres.

Artikel 20

Finansiering, ansvar og forsikring

1. CESSDA ERIC's ressourcer består af:

a) finansielle bidrag fra medlemmer og observatører

b) eventuelle værtsbidrag

c) andre ressourcer inden for de grænser og på de vilkår, som er godkendt af generalforsamlingen, herunder forskningsstøtte fra nationale eller internationale kilder, donationer og indtægter fra økonomiske aktiviteter.

2. CESSDA ERIC hæfter for sin gæld.

3. Medlemmerne og observatørerne hæfter ikke solidarisk for CESSDA ERIC's gæld.

4. CESSDA ERIC tegner de relevante forsikringer til dækning af risiciene i forbindelse med etablering og drift af CESSDA ERIC's infrastruktur.

Artikel 21

Udbud og afgiftsfritagelser

1. CESSDA ERIC behandler kandidater og tilbudsgivere på lige og ikkediskriminerende vilkår, uafhængigt af om de er baseret i EU eller ej. Udbudspolitikken skal være i overensstemmelse med principperne om gennemsigtighed, ikkediskrimination og konkurrence.

2. Medlemmers og observatørers indkøb i forbindelse med CESSDA ERIC's aktiviteter skal ske på en sådan måde, at der tages behørigt hensyn til CESSDA's ERIC behov, og indkøbene skal være i overensstemmelse med de tekniske krav og specifikationer udstedt af det relevante CESSDA ERIC-organ.

3. Afgiftsfritagelser baseret på Norges lov nr. 58 af juni 2009 om merværdiafgift, artikel 10, stk. 3, er begrænset til merværdiafgiften for sådanne varer og tjenester, som er til officiel og eksklusiv brug for CESSDA ERIC, og som fuldt ud betales og indkøbes af CESSDA ERIC. Afgiftsfritagelserne gælder for ikke-økonomiske aktiviteter. De gælder ikke for økonomiske aktiviteter. Der er ingen yderligere begrænsninger.

KAPITEL 6

GYLDIGHEDSPERIODE, AFVIKLING, TVISTER OG BESTEMMELSER OM OPRETTELSE

Artikel 22

Gyldighedsperiode

CESSDA ERIC eksisterer, indtil det afvikles i henhold til artikel 22, stk. 2.

Artikel 23

Afvikling

1. Generalforsamlingen kan med et flertal på to tredjedele af de afgivne stemmer beslutte at afvikle CESSDA ERIC.

2. Uden unødig forsinkelse og under alle omstændigheder senest ti dage efter vedtagelsen af beslutningen om afvikling underretter CESSDA ERIC Europa-Kommissionen om beslutningen.

3. Tilbageværende aktiver, når CESSDA ERIC's gæld er betalt, fordeles blandt medlemmerne i forhold til deres samlede bidrag til CESSDA ERIC.

4. Uden unødig forsinkelse og under alle omstændigheder senest ti dage efter at afviklingen er afsluttet, underretter CESSDA ERIC Kommissionen herom.

5. CESSDA ERIC ophører med at bestå fra den dag, hvor Kommissionen offentliggør bekendtgørelsen herom i Den Europæiske Unions Tidende.

Artikel 24

Gældende lovgivning

Oprettelse og drift af CESSDA ERIC er underlagt følgende lovgivning:

a) EU-retten, navnlig forordning (EF) nr. 723/2009

b) værtslandets lovgivning, for så vidt angår spørgsmål, der ikke eller kun delvist er reguleret af EU-retten

c) disse vedtægter og gennemførelsesbestemmelserne hertil.

Artikel 25

Tvister

1. Den Europæiske Unions Domstol er den kompetente instans for retstvister mellem medlemmerne og observatørerne i forbindelse med CESSDA ERIC, mellem medlemmerne og observatørerne og CESSDA ERIC og for alle retstvister, som Unionen er part i.

2. Ved tvister mellem CESSDA ERIC og tredjeparter gælder EU-lovgivningens bestemmelser om jurisdiktion. I tilfælde, der ikke er omfattet af EU-lovgivningen, er det lovgivningen i værtslandet, der afgør lovvalg, og hvilken instans bilæggelse af sådanne tvister henhører under.

3. I alle sager mod CESSDA ERIC er distriktsdomstolen i Bergen værneting, medmindre andet er bestemt i artikel 24 og artikel 25, stk. 2.

Artikel 26

Vedtægternes tilgængelighed

Vedtægterne ajourføres og offentliggøres på CESSDA ERIC's websted og på dets vedtægtsmæssige hjemsted.

BILAG 1 Liste over medlemmer og observatører samt deres repræsentanter og tjenesteudbydere Medlemmer: Land Repræsentant Tjenesteudbyder Norge Norges forskningsråd Norsk senter for forskningsdata AS Østrig Forbundsministeriet for videnskab, forskning og økonomi (BMWFW) AuSSDA — Østrigs samfundsvidenskabelige dataarkiv Belgien BELSPO, EWI, D.G.E.N.O.R.S. (1) Social Sciences and Humanities Data Archive — SOHDA Den Tjekkiske Republik Ministeriet for uddannelse, ungdom og sport Den Tjekkiske Republiks samfundsvidenskabelige dataarkiv Danmark Styrelsen for Forskning og Uddannelse Dansk Data Arkiv Frankrig Centre national de la recherche scientifique (CNRS) Progedo Tyskland Forbundsministeriet for uddannelse og forskning (BMBF) Leibniz-Institut für Sozialwissenschaften (GESIS) Grækenland Greek research infrastructure for social sciences — So.Da.Net (2) Greek research infrastructure for social sciences — So.Da.Net Ungarn National Research, Development and Innovation Office (NRDI Office) TÁRKI Foundation Nederlandene Nederlandse Organisatie voor Wetenschappelijk Onderzoek (NWO) Data Archiving and Networked Services — DANS Slovakiet Den Slovakiske Republiks ministerium for uddannelse, videnskab og sport Slovak Archive of Social Data — SASD Slovenien Ministeriet for uddannelse, videnskab og sport, MIZŠ Social Science Data Archives — ADP Sverige Vetenskapsrådet Svensk Nationell Datatjänst — SND Det Forenede Kongerige Economic and Social Research Council, ESRC UK Data Service

Observatører: Land Repræsentant Tjenesteudbyder Schweiz Swiss Centre of expertise in the Social Sciences FORS (1) BELSPO: Service public de programmation Politique scientifique EWI: Departement Economie, Wetenschap en Innovatie D.G.E.N.O.R.S.: Direction générale de l'Enseignement non obligatoire et de la Recherche scientifique. (2) Det årlige gebyr for medlemmer vil blive betalt af National Centre for Social Research (EKKE).

BILAG 2 Tjenesteudbydernes forpligtelser CESSDA's tjenesteudbydere har følgende forpligtelser: 1. at være i overensstemmelse med de aftalte elementer i DDI-metadatastandarden, som er nødvendige for, at medlemmerne/observatørerne kan bidrage til CESSDA ERIC's aktiviteter, og som identificeres af CESSDA ERIC 2. at indføre og anvende de fælles brugergodkendelsessystem(er) med enkeltlogon, som CESSDA ERIC anbefaler 3. at muliggøre høst af deres metadata for ressourceopdagelse og andre relevante metadata med henblik på medtagelse i CESSDA ERIC's dataportal 4. at sørge for, at deres datamateriale kan downloades via fælles gateways, for så vidt som det er tilladt i henhold til relevant lovgivning og forskrifter 5. at sikre, at de pågældende nationale sprog i den flersprogede tesaurus vedligeholdes 6. at dele deres dataarkiveringsværktøjer (efter betingelserne om intellektuelle ejendomsrettigheder, som er omhandlet i vedtægternes artikel 16) 7. at overholde principperne i OAIS-referencemodellen (Open Archival Information System) og alle CESSDA ERIC's vedtagne krav til drift af tilforladelige arkiver 8. at bidrage til CESSDA ERIC's tværnationale dataharmoniseringsaktiviteter 9. at bidrage med materiale og/eller ekspertise til den tværnationale spørgsmålsbank 10. at yde mentorstøtte til CESSDA ERIC's observatører og deres repræsentative tjenesteudbydere med henblik på opnåelsen af fuldt medlemskab 11. at yde medlemsstøtte til lande med ikke fuldt udviklede og sårbare nationale infrastrukturer for at hjælpe dem med at opbygge den nødvendige kompetence til senere at udføre opgaver som medlemmer 12. at lette adgangen til nationale relevante data, som er offentligt finansierede og forskningsfinansierede, alt afhængigt af de nationale retssystemer 13. at overholde CESSDA ERIC's politikker for dataadgang og formidling 14. at overholde bestemmelserne i CESSDA ERIC's politikker som påkrævet.